Papersnake/gushiwen huggingface dataset:
病中有作
吴芾（宋代）

吾年七十五，一朝忽患瘧。
仍害及老妻，对床更撼铎。
寒时寒如冰，热后热如灼。
既去还复来，如与我有约。
连日莫能休，尽室皆惊愕。
饮啖一不忺，形骸顿如削。
细思岂无因，良由赋分薄。
本是农家子，只合事耕作。
既已得美民，复有归田乐。
已是无福当，又不知惭怍。
遂至瘧鬼憎，故意来相虐。
作诗告天公，纵我有过恶。
愿天少垂怜，疾痛且潤略。
但速赐之死，莫令我知觉。
一生缠世网，正欲解其缚。
假使寿百年，宁免此一著。
不如早归藏，且免论强弱。
我非畏死人，久已办棺槨。
偈颂七十六首
释师观（宋代）

今朝七月一，解夏半月日。
摩挲拄杖子，笠头勤拂拭。
狗子无佛性，一文也不直。
送吴恂
释祖心（宋代）

海门山崄绝行踪，踏断牢关信已通。自有太平基业在，不论南北与西东。
山中咏
徐安吉（清代）

老枫俯大溪，数枝浮水面。清风与之俱，吹落秋红片。

落日危孤峰，柴门雀喧转。短草动夕阳，寒塘石清浅。
偶成 其四
李流谦（宋代）

独行饱饭腹屡扪，欲出未出星纵横。梅花于人远近好，月色随纵东西明。

香来适与鼻观会，夜久忽遣毛骨惊。急须唤取陈夫子，欲与平章此段清。
金山十咏呈坦叔 其九 浸月亭
周孚（宋代）

寥寥清夜月，现此亭中水。谁能同斯游，归唤寒山子。
大行太皇太后挽词二首
苏轼（宋代）

至矣吾三后，功高汉已还。
复推元祐冠，盖得永昭全。
（臣尝于经筵论奏仁宗皇帝谥日明孝：若明而不仁，则民畏而不爱；仁而不明，则民爱而不畏。
今大行太皇太后亦兼此二德，故天下思慕，庶几于仁宗也。
）有作犹非圣，无私乃是天。
侍臣谈要道，家法信家传。
（宰相以下，尝于经筵论奏祖宗以来家法十余事，书于记注。
）却狄安诸夏，先王社稷臣。
固应祠百世，何止活千人。
定策天知我，忘家帝念亲。
万方何以报，得疾为勤民。
洞仙歌·佳景留心惯
柳永（宋代）

佳景留心惯。况少年彼此，风情非浅。有笙歌巷陌，绮罗庭院。倾城巧笑如花面。恣雅态、明眸回美盼。同心绾。算国艳仙材，翻恨相逢晚。

缱绻。洞房悄悄，绣被重重，夜永欢余，共有海约山盟，记得翠云偷翦。和鸣彩凤于飞燕。间柳径花阴携手遍。情眷恋。向其间、密约轻怜事何限。忍聚散。况已结深深愿。愿人间天上，暮云朝雨长相见。
九日卧病戏柬王伯衢
刘崧（元代）

重阳独卧高斋雨，此日兼怀故里秋。满眼菊花愁共把，多情药物慰相求。

江湖又报兵戈合，田野何由瘴疠收。闻说西楼宾客盛，昨朝携酒上牛头。
金盏子慢
佚名（宋代）

丽日舒长，正葱葱瑞气，遍满神京。九重天上，五云开处，丹楼碧京峥嵘。盛宴初开，锦帐绣幕交横。应上元佳节，君臣际会，共乐升平。
广庭。罗绮纷盈。动一部、笙歌尽新声。蓬莱宫殿神仙景。浩荡春光，逦迤王城。烟收雨歇，天色夜更澄清。又千寻火树，灯山参差，带月鲜明。
村舍杂书
陆游（宋代）

中春农在野，蚕事亦随作。
手种临安青，可饲蚕百箔。
累累茧满簇，绎绎丝上篗。
老子虽安眠，衣帛可无怍。
郭寿卿园同申伯宪牛国祯诸君吟酌
谢榛（明代）

苍凉海日上亭台，无数幽花带露开。人在万山秋色里，白云低傍酒樽来。
代陈公实上通守王刚父四首
姜特立（宋代）

淮上津程远，山阴信息稀。
有尘生晓甑，无帛寒机。
稚子莫垂泣，故人今把麾。
岁阑归意速，目断雁南飞。
湖阴曲
苏辙（宋代）

老虎穴中卧，猎夫不敢窥。
骅骝服箱骖盗骊，巡城三匝漫不知。
帐中昼梦日绕壁，惊起知是黄须儿。
马鞭七宝留道左，猛士徘徊不能过。
遗矢如冰去已遥，明日神兵下赤霄。
荒城至今人不住，孤兔惊走风萧萧。
挽浙东李两山宣慰四首 其四
曹伯启（元代）

阑干独倚悼斯文，诗藁重看苦忆君。拭泪悠然追往昔，天南漠漠障愁云。
咏史·孟浩然
张玉孃（元代）

风剪银潢雪满天，蹇驴骑过灞桥边。
诗愁万斛应难载，非为驰驱老不便。
香奁冬词
孟淑卿（明代）

默坐深闺思有余，霜威渐觉袭衣裾。
青绫被冷无鸳梦，紫塞天寒断雁书。
竹叶舞风侵户响，梅花和月上窗虚。
双蛾争似庭前柳，腊尽春来忽又舒。
早发
杜甫（唐代）

有求常百虑，斯文亦吾病。以兹朋故多，穷老驱驰并。

早行篙师怠，席挂风不正。昔人戒垂堂，今则奚奔命。

涛翻黑蛟跃，日出黄雾映。烦促瘴岂侵，颓倚睡未醒。

仆夫问盥栉，暮颜靦青镜。随意簪葛巾，仰惭林花盛。

侧闻夜来寇，幸喜囊中净。艰危作远客，干请伤直性。

薇蕨饿首阳，粟马资历聘。贱子欲适从，疑误此二柄。
句
黄彻（宋代）

但遣一枝居巧妇，不殊大厦贺嘉宾。
水调歌头 汜水故城登眺
元好问（金朝）

牛羊散平楚，落日汉家营。龙＊虎掷何处，野蔓＊荒城。遥想朱旗回指、万里风云奔走，惨澹五年兵。天地入鞭＊，毛发懔威灵。一千年，成皋路，几人经。长河浩浩东注，不尽古今情。谁谓麻池小竖，偶解东门长啸，取次论韩彭。慷慨一尊酒，胸次若为平。
归雁亭
张蕴（宋代）

青云影里自由身，几倚阑干看不真。
又是江湖春雪尽，年年肠断玉关人。
送清散游太白山
无可（唐代）

卷经归太白，蹑藓别萝龛。若履浮云上，须看积翠南。

倚身松入汉，瞑目月离潭。此境堪长往，尘中事可谙。
迎仙客 重阳全真集卷之五
王哲（金朝）

这害风，心已破。咄了是非常持课。也无灾，亦无祸。不求不觅，不肯做墨大。大仙唱，真人和。全真堂里无烟火。无忧子，共三个。顿觉清凉，自在逍遥坐。
苏澳从军诗 其五
张云锦（清代）

楼船穷海泊，唤渡易轻舟。浪涌如奔马，波回似没鸥。

雨风交洒落，性命听沉浮。已济看来处，惊人浩浩流。
呈尤运使袤延之五首
赵蕃（宋代）

今时使者中，所进非一律。
学术用其长，公独名副实。
江左更江右，非为循更迭。
政以岁方艰，当遣德星出。
为李魏公赋谢汧公
司空曙（唐代）

白雪高吟际，青霄远望中。谁言路遐旷，宫徵暗相通。
浣溪沙（樱桃）
晁补之（宋代）

雨过园亭绿暗时。樱桃红颗压枝低。绿兼红好眼中迷。

荔子天教生处远，风流一种阿谁知。最红深处有黄鹂。
闻角
章孝标（唐代）

边秋画角怨金微，半夜对吹惊贼围。塞雁绕空秋不下，

胡云著草冻还飞。关头老马嘶看月，碛里疲兵泪湿衣。

馀韵袅空何处尽，戍天寥落晓星稀。
挽张几道
方惟深（宋代）

吴郡声名顾与张，龙门当日共升堂。
青衫始见登华省，丹旐俄闻入故乡。
含泪孤儿生面垢，断肠慈母满头霜。
嗟君十载人间事，不及南柯一梦长。
赠信州高员外
方干（唐代）

溪势盘回绕郡流，饶阳春色满溪楼。
岂唯啼鸟催人醉，更有繁花笑客愁。
蹇拙命中迷直道，仁慈风里驻扁舟。
膺门若感深恩去，终杀微躯未足酬。
朱仙镇拜岳武穆王庙
毛师柱（清代）

破竹真能复两京，十年功绩痛垂成。但知金币坚和议，忍使香盆聚哭声。

手挽山河心未死，身骑箕尾气犹生。经过当日班师地，千古今人涕泪横。
吹笛儿
李中（五代）

陇头休听月明中，妙竹嘉音际会逢。

见尔樽前吹一曲，令人重忆许云封。
颜夷仲有次韵少无适俗韵诗少逸既和之不可不赋
王安中（宋代）

少无适俗韵，市朝等居山。所思鲁柳惠，去我今千年。

官曹不厌卑，危虑忘冰渊。身恬道故在，心傲蒙漆园。

颜丞赏我趣，屡顾尘埃间。我久作常语，何得君来前。

东归散俄顷，翩若风中烟。此意念莫领，搔发空垂颠。

出门久无味，不如杜门闲。君方笃行李，谅以吾言然。
溧水道中回寄子肃玉汝并属李晦庵八首 其二
赵蕃（宋代）

今年非闰年，是月已腊月。北风勿渠嗔，汝自衣百结。

永夜只愁阴，清晨吹作雪。
柳梢青（侍宴禁中和张知合应制作）
曾觌（宋代）

梅粉轻匀。和风布暖，香径无尘。凤阁凌虚，龙池澄碧，芳意鳞鳞。

凤时酒圣花神。对内苑、风光又新。一部仙韶，九重鸾仗，天上长春。
新燕
韩琦（宋代）

出入高堂性似驯，泥巢深稳足容身。雕梁并宿嫌频看，巧语多应是骂人。
次韵酬孙少述
刘攽（宋代）

使节皆穷浊水源，降羌系踵慕称藩。强颜假守真无补，取笑高人不惮烦。

岂有天池容斥鴳，莫将沟断比牺樽。南山若许堪归老，二顷平田十亩园。
论语绝句一百首
张九成（宋代）

哀公真自不寻常，虽是年饥亦较量。
二犹不足如何彻，紬绎斯言味更长。
九日登楼二首
李光（宋代）

久客惊秋意，天涯思不穷。三年犹北国，万里对西风。

时序悲歌里，乾坤醉眼中。黄花一樽酒，千古此心同。
题来青馆
真德秀（宋代）

客梦成时夜向阑，幽泉挟雨响潺潺。
清魂便觉超尘世，何况真栖岩石间。
送画史林虚白归屿南
王恭（明代）

佳君本是林泉客，花屿闲居乐虚白。几年画里识君心，此日尊虚见颜色。

兴来为写辋川图，烟光潭影相模糊。不羡南宫称小米，更从物外惊方壶。

看君精艺有如此，何乃郁郁栖穷途。悠悠世事东流水，欲向何门曳珠履。

梁苑歌钟久不闻，信陵宾客徒为尔。白云望望频回首，说道家林别来久。

斗酒临岐且尽欢，殷勤更问重来不。
月暗
元稹（唐代）

月暗灯残面墙泣，罗缨斗重知啼湿。真珠帘断蝙蝠飞，

燕子巢空萤火入。深殿门重夜漏严，柔□□□□年急。

君王掌上容一人，更有轻身何处立。
晚寒题水仙花并湖山三首
杨万里（宋代）

水仙怯暖爱清寒，两日微暄嬾欲眠。
料峭晚风人不会，留花且住伴诗仙。
重过寿泉，忆与杨九别时，因题店壁
白居易（唐代）

商州南十里，有水名寿泉。涌出石崖下，流经山店前。

忆昔相送日，我去君言还。寒波与老泪，此地共潺湲。

一去历万里，再来经六年。形容已变改，处所犹依然。

他日君过此，殷勤吟此篇。
题玉花骢画
胡奎（元代）

谁写开元玉雪骢，黄门待驾立春风。南薰殿上承恩日，只说将军画最工。
和子启曾侍讲元日早朝
金幼孜（明代）

金炉袅袅瑞烟轻，银烛煌煌拂曙明。天转蓬莱红日近，春回阊阖暖霞生。

九霄斧钺开仙仗，万国衣冠会玉京。忝列鹓行称圣寿，三台遥睹泰阶平。
咏史上·夏侯胜
陈普（宋代）

夏葛冬裘事已殊，茂陵礼乐议何迂。
去周未远真淳在，莫把公孙例汉儒。
句
左偃（唐代）

胡笳闻欲死，汉月望还生。（《昭君怨》）

日华离碧海，云影散青霄。（《早日》）
减字木兰花（展书卷）
米芾（宋代）

平生真赏。纸上龙蛇三五行。富贵功名。老境谁堪宠辱惊。

寸心谁语。只有当年袁与许。归到寥阳。玉简霞衣侍帝旁。
梁山刘制参园亭
孙应时（宋代）

刘侯家有相业堂，东都旧第城中央。
剑南参谋今日发，官班且复尚书郎。
买田筑室蟠龙下，闺门孝友师一乡。
好园十亩当道入，绿竹万个搀天长。
池亭面势各有趣，花木手种新成行。
客来呼酒径留饮，小鬟妙舞工持觞。
人生适意但如此，何用尘土纷劻勷。
我来度峡五十日，山深路恶神惨伤。
眼明此邦万石壩，况逢好事空徜徉。
野鹤寮中最清绝，蜡梅水仙方弄香。
为公一醉出门去，祝公眉寿长康强。
连雨独饮偶书四首
赵蕃（宋代）

自昔嗜酒徒，往往皆能诗。
诗亦何与酒，胡为必相资。
我诗既不工，我酒还复漓。
颓然亦复醉，信笔辄书之。
泊府口
陈造（宋代）

建邺重东南，爰从吴晋后。
镇戍分淮江，心腹运臂肘。
我舟历阳分，烟外见钟阜。
问名良宾实，南渡此其口。
龙蟠虎踞地，永藉藩篱守。
六朝或易之，戎马辄腾蹂。
铁山引济师，竟致凶渠走。
扼吭傥得要，制敌果何有。
设险务究本，不独计山薮。
任吏所宜择，抚民所宜厚。
孤生恤纬意，南望凝伫久。
深愧行歌人，招邀话佳酒。
七月十三夜对月
谢元汴（明代）

天浩岂无际，山虚寂一身。偶然今夜月，忽想古之人。

奇欲凌秋壑，孤能绝众因。难将千圣意，轻与寒螀陈。
礼部蒋侍郎挽词五首 其五
胡宿（宋代）

茂苑来书迹，蓝桥别泪痕。如何一交臂，不觉九招魂。

东里嗟遗爱，西州哭旧恩。二孤犹在丱，未免怼乾坤。
依前韵呈府判 其一
徐鹿卿（宋代）

城南烟雨趁春耕，遥指屏星是福星。肯学晋人耽燕乐，只因修禊会兰亭。
送奉化州判薛仲杰
徐宪（元代）

酒阑初上甬东船，春入乾坤已晏然。石首迎潮喧海市，麦苗带雨暗畲田。

卷帘晴看扶桑日，退食时分雪窦泉。引领未为千里隔，政成须使万人传。
阮郎归
苏轼（宋代）

歌停檀板舞停鸾。高阳饮兴阑。兽烟喷尽玉壶干。香分小凤团。

兽浪浅，露珠圆。捧瓯春笋寒。绛纱笼下跃金鞍。归时人倚栏。
题谢氏西谷
陈宗道（宋代）

江东风流会稽伯，玉壶贮香倾琥珀。
春风十里东山云，一局寒楸晚空碧。
盘盘石磴红泉仙，春梦草断瑶池笺。
蒙茸曲笠雨花湿，老屐踏损苍苔钱。
双鸾翩翩跨元岛，月白香魂翠山杳。
玉兰千载流芳馨，清风凌厉连红晓。
晚过湛公山院
释古毫（明代）

暮云生远壑，偶步到禅关。野鸟归林静，疏钟入夜閒。

拂琴鸣怪石，乘月坐空山。高兴不成寐，焚香笑语间。
游
蔡杭（宋代）

悚惧未成立，隐忧道学失。修身复补过，庶保馀生责。
送仲秉赴廷试五首
李吕（宋代）

一元谁破碎，河洛漏微分。
星斗昭乾纬，葩华粲地文。
班扬浑细事，伊傅有殊勋。
补履非神剑，相期敬所闻。
菩萨蛮·梅花吹入谁家笛
冯延巳（五代）

梅花吹入谁家笛，
行云半夜凝空碧。
欹枕不成瞑，
关山人未还。
声随幽怨绝，
云断澄霜月。
月影下重帘，
轻风花满檐。
秋日江上作
晁说之（宋代）

秋色千里来，潮波八月壮。
起帆增江势，劲风滋颉颃。
海道当如增，燕羽去云上。
人生自窘束，有情宜骋望。
两眼幸未盲，莫谩读易象。
贺陈握卿阳月举第三子
韦廷葆（清代）

跨灶先人事，君今数梦罴。不凡无忝祖，有兆卜佳儿。

立鼎齐三孔，摩天冠一时。瑞符丹穴凤，英物早怀奇。
送沈子归江东
王维（唐代）

杨柳渡头行客稀，罟师荡桨向临圻。
惟有相思似春色，江南江北送君归。
秋雨旬日偶成
孙应时（宋代）

积雨断行迹，满门秋草深。
老禾眠水底，野菌出墙阴。
懒负读书眼，间多忧国心。
夜长幽梦短，清耳听虫吟。
寄怀家工部仞千 其一
徐仲山（清代）

相逢今日倍相思，名士风流想见之。两试冠军推辣手，一魁独佔许扬眉。

云程发轫同誇早，杏苑探花莫放迟。麟种家声今未坠，埙篪好赋玉台诗。
华亭百咏·陆瑁养鱼池
许尚（宋代）

谁得陶朱术，修池一水宽。
皇恩浃鱼鳖，不复敢垂竿。
杂兴三首 其三
方一夔（宋代）

经秋春蕙叹时过，归卧南窗竹一坡。世味甚轻贪欲少，交情稍重怨恩多。

羞从绿酒看霜剑，悔把青灯误雨蓑。技痒未能忘习气，新诗写罢更长歌。
书太平庵
释德洪（宋代）

兴工愿力经营地，楼阁咄嗟金碧开。满院青春人不管，一庭苍藓客闲来。
郢守乔民瞻寄襄阳雪中三绝因追述前过石城杯
王之望（宋代）

白雪楼倾不记秋，楼前江水自悠悠。
多情犹忆湖南守，一曲阳春白尽头。
至日忆山中客
谢翱（宋代）

山村云物外，至朔闰年愁。独客语茅屋，樵人共白头。

驿花残楚水，烽火到交州。欲隐裂裳帛，春来重结裘。
陈安行舍人阁学挽词三首
杨万里（宋代）

循吏今为冠，高文妙草麻。
龚黄低一著，班左共三家。
风度春无价，身名玉绝瑕。
可怜人士泪，滴损紫薇花。
临安邸中即事且谢诚斋惠诗十二首
袁说友（宋代）

有愁无睡照灯青，鼠齧虫吟到五更。
不分小黥同作崇，呼牌也作百般声。
怀旧用昔人蜀道诗韵
陆游（宋代）

曩自白帝城，一马独入蜀，昼行多水湄，夜宿必山麓。
时闻木客啸，常忧射工毒，蜿蜓蛇两头，踸踔夔一足；岂惟耳目骇，直恐性命促。
稍历葭萌西，遂出剑阁北，奴僵不敢诉，马病犹尽力，我亦困人客，一日带屡束。
最忆苍溪县，送客一亭绿，豆枯狐兔肥，霜早柿栗熟，酒酸压查梨，妓野立土木。
主别意益勤，我去疲已极，行行求旅店，借问久乃得。
溪声答歌长，灯焰照影独，村深寒更甚，薪尽烧箦竹。
须臾风雨至，终夕苦漏屋。
於时厌道途，自誓弃微禄。
犹几三十年，始谢祝史职。
君恩念笃老，内阁使寓直。
亦思秋豪报，力惫蓺黍稷。
却寻少时书，开卷有惭色。
泐潭乾和尚真赞
黄庭坚（宋代）

平常心是道，南泉只眨得眼，庵内人不见庵外事。
赵州犹是担内，秋毫不稳。
方丈前万仞深坑，但到牢关柱杖子。
天下横行，平如镜面，实如石师子。
借问是谁，泐潭道人，萍乡老子。
答贾支使寄鹤
薛能（唐代）

瑞羽奇姿踉跄形，称为仙驭过清冥。何年厚禄曾居卫，

几世前清本姓丁。幸有远云兼远水，莫临华表望华亭。

劳君赠我清歌侣，将去田园夜坐听。
诚斋步月二首
杨万里（宋代）

先生散发步庭中，孤月行天露满空。
已入广寒宫里去，如何别觅广寒宫。
避乱至乌岩山赠承节赵公
邓剡（宋代）

流水桃花又避秦，诛茅西崦结为邻。
如公尚友浮丘伯，顾我早为梅子真。
棋酒从容新里社，衣冠萧散古遗民。
他年史传收芳迹，应许牵联作隐人。
采桑子·昭华凤管知名久
晏几道（宋代）

昭华凤管知名久，
长闭帘栊。
闻道春慵，
方倚庭花晕脸红。
可怜道谷无人后，
此会相逢。
三弄临风，
送得当筵玉盏空。
送缪鸣阳六言
方回（元代）

象山之学超诣，水心之学刻画。
后村之诗卑陋，樗寮之字怪癖。
举世随声雷同，众哑哑我愬愬。
此四者皆不可，尤不可第一癖。
宫词 其一○二
花蕊夫人徐氏（唐代）

宣城院约池南岸，粉壁红窗画不成。总是一人行幸处，彻宵闻奏管弦声。
陌上花二首 其二
王时翔（清代）

谁知重得逢君，却在荒江茅屋。注眼相看，惜杀僬花悴玉。

旗亭百首凄凉句，空写愁肠万曲。竟何堪、惹起风狂雨横，摧兰杀菊。

故知来、决绝有情无语，呜咽啼珠簌簌。拆断连环，天也妒人心足。

好风明月羞重对，此去前途未卜。这情怀，分付残春杜宇，一年年哭。
送大宝上人归楚山
皎然（唐代）

厌上乌桥送别频，湖光烂熳望行人。欲将夜舸陪嘉月，

肯住空林伴老身。独鹤翩翻飞不定，归云萧散会无因。

从何得道怀惆怅，莫是人间屡见春。
咏迎春黄胖
韩某（宋代）

脚踏虚空手弄春，一人头上要安身。
忽然线断儿童手，骨肉都为陌上尘。
赋得风入四蹄轻 其四
徐渭（明代）

赤骥本龙精，行时不是行。看迟八尺影，过急一团声。

带烙成骈死，嘶盐了此生。孙阳何处是，泪尽太行程。
与郭敬叔
单炜（宋代）

兰亭一入昭陵后，笔法于今未易回。
谁识定斋三昧笔，又传璧拆到江梅。
临安江上
方翥（宋代）

来时雪片杨花落，今见杨花作雪飞。
独立暮江心似醉，羡他一叶钓船归。
元夕
陈宪章（明代）

村南村北此宵同，好景难消一老翁。
在处恐妨年少乐，踏歌归去月明中。
宝林远和尚游山像孙侍行赞
释智遇（宋代）

德腊俱高，孙枝益茂。
以勤俭苦节中兴隶业，以老气余韵平视节方。
眉棱垂雪，杖竹凝霜。
步趋势有人兮清风可继，澹常古道兮劫外徜徉。
有感
葛绍体（宋代）

过了青梅杏子红，担头和雨卖怱怱。
催人节物如流水，流到东头更向东。
初禅人持钵求倾
释正觉（宋代）

佛事潜通兴化门，用时斤斧莫成痕。
全机超出轮回际，一句拔除生死根。
凉吹洗磨烦袂暑，素蟾排逐夜台昏。
鹅王引饮唯醇味，水乳斯分不我浑。
访梅花
张穆（明代）

一冬清绪坐难安，竹杖寻香过古坛。白屋定知高士隐，红楼更有玉人看。

孤根岂合人间艳，冰蕊应添石室寒。自折杖头无可寄，归来还助几朝欢。
送公显应举
张纲（宋代）

堂堂笔阵一当千，得意秋风急着鞭。百万破荒明日事，未应长欠亩头钱。
洞仙歌·桂风高处
佚名（宋代）

桂风高处，渐近中秋节。屈指推来先六日。对芳辰、符吉梦，知降来、崧极应诞，主作人间英杰。文章逾晁董，学擅卿云，高揭声猷缙绅列。上瀛洲册府，师表宗藩，推第一、即黄扉召入。佐君王、经邦整顿乾坤，愿寿等广成，更延千百。
学佛吟
邵雍（宋代）

饱食丰衣不易过，日长时节奈愁何。
求名少日投宣圣，怕死老年亲释迦。
妄欲断缘缘愈重，徼求去病病还多。
长江一片常如練，幸自无风又起波。
五亩园十八题为姚举人作 其十 放鹤坡
徐庸（明代）

放去逾三岛，归来下九天。绿坡春草细，彷佛似青田。
夜坐有感
释斯植（宋代）

角送重城月，微风入夜凉。
身轻长是寄，吟苦未应忘。
坐久灯成烬，愁多鬓欲霜。
百年还老去，谁可继余芳。
句
陈越（宋代）

谁哀城下酌，不废洛中吟。
【越调】小桃红_当时罗帕写
周文质（元代）

当时罗帕写宫商，曾寄风流况。今日樽前且休唱，断人肠，有花有酒应难忘。香消夜凉，月明枕上，不信不思量。
彩笺滴满泪珠儿，心坎如刀刺。明月清风两独自，暗嗟咨，愁怀写出龙蛇字。吴姬见时，知咱心事，不信不相思。
咏桃
东风有恨致玄都，吹破枝头玉。夜月梨花也相妒，不寻俗，娇鸾彩凤风流处。刘郎去也，武陵溪上，仙子淡妆梳。
群芳争艳斗开时，公子王孙至。邀我名园赏春思，探花枝，任君各自簪红紫。诸公肯许，老夫头上，插朵粉团儿。
偏嫌桃杏染胭脂，我爱丁香口。恨杀蔷薇有多刺，怨垂丝，梨花带雨伤春思。海棠过了，茶蘼开遍，都不似粉团儿。
喜晴 其一
弘历（清代）

两日晴乾利塞田，昨宵雨又达晨连。徂云过午收残脚，一片斜阳堕马前。
乞画雁寄泾州毌使君
文同（宋代）

寒影乱翻秦岭月，晚行高处陇山云。回中有客能传雁，异日从公乞一群。
仙踪二首 其一
孙原湘（清代）

十二琼楼境宛然，杏花亲折玉台前。愁痕祇觉双眉重，春气偏增两颊妍。

别不多时看越好，俏无人处见犹怜。东风一觉流莺梦，又报红窗柳脱绵。
楮庵真赞
释慧空（宋代）

横楖栗据此座者，长芦夫跳灶之子，天衣怀的骨之孙。

抽一顾而瞎其正眼，用十无而诳彼后昆。说法则雷轰电激乎仰山之上，入灭则霜清月落乎连水之湄。

是谓楮庵和尚，而般阳老明提耳之师也。
拟挽歌五首 其一
郭祥正（宋代）

百年苦役役，一死已休休。惟我方自适，妻子空悲愁。

满樽奠美酒，满盘荐珍羞。我终不可起，汝情谩悠悠。

送我入蒿里，寂寞无春秋。
忆秦娥 忆梅
周贻繁（清代）

桐花凤。栖风敛翼惊寒重。惊寒重。小亭明月，惹人吟诵。

一溪流水声初冻。芳魂不醒春如梦。春如梦。未开先落，暮天三弄。
除夜
白居易（唐代）

病眼少眠非守岁，老心多感又临春。
火销灯尽天明后，便是平头六十人。
初夏公馀
韦骧（宋代）

公庭日无事，民伍正蚕耕。夏浅寒犹在，云浓雨易成。

图书存远古，诗酒有馀情。傲吏居幽僻，其谁诮近名。
次韵德孺感兴二首 其二
黄庭坚（宋代）

眼前尝废忘，事往更追寻。爱酒陶元亮，著书王仲任。

寒蒲虽有节，枯木已无心。客至还须饮，逢欢起自斟。
秋夜临汝馆怀友人陈聘君赖竹庄
严羽（宋代）

秋声动梧竹，月色满庭芜。此夕怀良友，天涯各一隅。

飞飞群过雁，切切未栖乌。安得从君去，扁舟驾五湖。
和僧长吉湖居五题其三·筠亭
范仲淹（宋代）

为爱碧鲜亭，入夏叩叩至。
台榭竞生烟，独有清凉意。
高冈凤不来，幽人此沉醉。
和赞府赵师洪韵
陈宓（宋代）

明珠颗颗映寒骊，六月清风满袖知。
只觉衰容增老愧，空烦妙语为嘘吹。
三年刻楮成何事，一日哦松乘得诗。
从此年丰公事少，夕阳桥上赋涟漪。
题天柱山
罗适（宋代）

孤峰插太清，天柱此垂名。造化功成后，乾坤赖不倾。

夜星千栱小，秋汉一梁横。欲问登临处，重梯四面生。
赠梁任公
夏曾佑（清代）

滔滔孟夏逝如斯，亹亹文王鉴在兹。
帝杀黑龙才士隐，书飞赤在太平迟。
民皇备矣三重信，人鬼同谋百姓知。
天且不为何况物，望先万物出于机。
八月十五夜看月
姚合（唐代）

亭亭千万里，三五复秋中。
此夕光应绝，常时思不同。
九霄微有露，四海静无风。
惆怅逡巡别，谁能看碧空。
武林怀古
程廷祚（清代）

一自休兵国怨除，君王酣醉九重居。云开凤岭笙歌满，梦冷龙重驿使疏。

海日忽惊宫漏尽，春潮犹笑将坛虚。谁知立马吴山客，不惜千金买谏书。
寿康堂为吴氏题
陈杰（宋代）

人莫不欲寿，文子之祈省非矫。
人莫不欲康，文公之步者非狂。
震风不贷蜗牛庐，堂中老人方晏知，
笑我闭门生白须。安得八荒开寿域，
却随童子咏康衢。
临川王服竟还田里诗
鲍照（南北朝）

送旧礼有终。
事君惭懦薄。
税驾罢朝衣。
归志愿巢壑。
寻思邈无报。
退命愧天爵。
舍耨将十龄。
还得守场藿。
道经盈竹笥。
农书满尘阁。
怆怆秋风生。
戚戚寒纬作。
丰雾粲草华。
高月丽云崿。
屏迹勤躬稼。
衰疾倚芝药。
顾此谢人羣。
岂直止商洛。
昭潭十爱 其七
梅挚（宋代）

我爱昭州月，闲宵入绮楼。凉生荔浦树，冷熨桂江秋。

朱户千家启，浮云万里收。谁誇魏公子，飞上邺门游。
春风曲
齐己（唐代）

春风有何情，旦暮来林园。不问桃李主，吹落红无言。
临邛怀古
戢澍铭（清代）

一溪流水尚鸣琴，邛竹山前忆马卿。才子由来偏好色，佳人难得是多情。

春风瘦尽桐花影，夜月催残杜宇声。谁问当垆旧踪迹，空馀眉黛远山横。
送果上人游五台
林景熙（宋代）

万里参师最上关，五台高处雪花寒。
出门有碍邻吾老，独枕残书梦杏坛。
赠陈生
方豪（明代）

老农深住石溪傍，赤日蒙君过草堂。
若问生涯无可答，梅天犹有晒书忙。
东山谒外大父墓
陈师世（宋代）

土山宛转屈苍龙，下有盘盘盖世翁。
万木刺天元自直，丛篁侵世更须东。
百年富贵今谁见，一代功名托至公。
少日拊头期类我，暮年垂泪向西风。
顾养直挽词
楼钥（宋代）

旧向君家去，宜斋屡举觞。
人哀诵诸顾，里不见他杨。
身世惊春暮，湖山怆夕阳。
园林未成趣，鸥鹭亦凄凉。
句
释昙颖（宋代）

深水取鱼长信命，不曾将酒祭江神。
游石笋庵
吕本中（宋代）

石笋殊峰精舍幽，瘦筇踏向碧云游。天然青茁层崖里，玉版参来点石头。
行者了宽等题钱买度牒疏四章
李昴英（宋代）

已办僧心，未圆僧相。
才得方句，便成和尚。
由商丘入永城途中作
李先芳（明代）

三月轻风麦浪生，黄河岸上晚波平。
村原处处垂杨柳，一路青青到永城。
秋日卧病（一作秋日旅中）
杜荀鹤（唐代）

浮世浮名能几何，致身流落向天涯。少年心壮轻为客，

一日病来思在家。山顶老猿啼古木，渡头新雁下平沙。

不堪吟罢西风起，黄叶满庭寒日斜。
微之敦诗晦叔相次长逝岿然自伤因成二绝 其二
白居易（唐代）

长夜君先去，残年我几何。秋风满衫泪，泉下故人多。
秋凉闻寇 其四
陈锜（明代）

满床流影动金波，茅屋春深未补萝。肉食有人司重鼎，毛锥无用愧长戈。

鲸鲵未见东归海，鸿雁还从北渡河。老倍安仁愁更切，二毛销尽岂容多。
悟南柯 赠乐亭刘司候
王丹桂（金朝）

猿乌诚幽伴，泉石亦近邻。三竿红日欲侵门。睡起从容，无事暂相亲。玄谷规千圣，泥丸聚百神。些儿功用养天真。远害全生，清乐未输君。
病中咏秋荷
蔡桓（清代）

出尘花品爱池荷，零落秋风可奈何。共羡莲房多结子，子多赢得苦心多。
宴别程古川侍御二首 其一
翁万达（明代）

仙观突兀城之隈，彤云丽日相招回。门前马跃箫鼓动，塞下花明天地开。

交游尘世吾无几，浩荡春风君送来。凭高宴语夕埃净，星斗满天银汉回。
九日诸季散处长乐外邑怅然有怀二首 其一
李纲（宋代）

去岁初从海上回，重阳相与醉高台。那因寇盗迁南土，阻插茱萸共一杯。

老矣但思情话切，跫然更望足音来。黄花也解知人意，故向篱边未肯开。
清平乐（橘）
李之仪（宋代）

西江霜后，万点暄晴昼。璀璨寄来光欲溜。正值文君病酒。

画屏斜倚窗纱。睡痕犹带朝霞。为问清香绝韵，何如解语梅花。
偈颂十二首
释安永（宋代）

解语非干舌，能言不在声。
非声非舌用，还家罢同程。
诸叔侄兄弟携具促发赋别
卢龙云（明代）

几载郊居罢远游，复劳相赠看吴钩。祗因汗漫思湖海，更逐风尘应马牛。

竹叶临岐催去棹，芦花和雁宿前洲。閒身又判从人没，敢向天涯咏四愁。
次韵出省马上有怀蒋颖叔
秦观（宋代）

制诏行闻降紫泥，簪花且醉玉东西。
羌人谁谓多筹策，止有黔驴技一蹄。
句 其七
刘敞（宋代）

深林幽寂秋雨晦，丛兰猗猗无所佩。
赠黄生银河数
文天祥（宋代）

乘槎人从天上来，天上知有君平术。
黄生能谈君平书，不知曾认支机石。
曾季钦少卿安序堂次朱希真韵
周必大（宋代）

行藏本同涂，明哲遇辄安。畎亩道可乐，肯思负鼎干。

膰肉倘爱礼，岂遽涉汶川。大哉天地准，笑汝士女耽。

丈人三吴秀，此理久已参。缅怀洛京老，知音赏英咸。

佳名表栋宇，妙语来江山。至今编简香，不谓室有兰。

君看为邦问，正在箪瓢间。阅世从川流，如愚安石磐。

圣门惟若人，始可语易占。不见系辞中，岿然特书颜。
南歌子
朱颜（宋代）

有同年傅景仁长短句，走笔次韵，既抵峤南，回首野处，后会之期未卜也。因锲石湘漓江上，以寓万里之思云。绍熙五年清明后二日。

影落三秋月，寒生六月霜。是谁幻出玉筼筜。乞与一枝和雪、钓漓湘。

劲切依琳馆，虚心陋草堂。笔端自有雌黄。疑是化龙蜚到、葛仙旁。
舞春风（一名瑞鹧鸪）
冯延巳（五代）

严妆才罢怨春风，粉墙画壁宋家东。蕙兰有恨枝尤绿，

桃李无言花自红¤

燕燕巢儿罗幕卷，莺莺啼处凤楼空。少年薄幸知何处，

每夜归来春梦中。
送孟调大侄南还
方京（清代）

相对疑梦寐，言别百愁生。孤飞易为感，使我心魂惊。

聚散人生常，此别难为情。尔我本一树，相期共枯荣。

尔今折枝条，芽肄何时萌。沾润我本怀，老髦愿难行。

尔今返吴中，闭门守硁硁。勉哉崇令德，努力以扬名。

取法不在远，祖父有遗型。周亲我老矣，垂涕重丁宁。
索酒（四时景物须酒之意）
曹勋（宋代）

乍喜惠风初到，上林翠红，竞开时候。四吹花香扑鼻，露裁烟染，时地如绣。渐觉南薰，总冰绡纱扇避烦昼。共游凉亭消暑，细酌轻讴须酒。

江枫装锦雁横秋，正皓月莹空，翠阑侵斗。况素商霜晓，对径菊、金玉芙蓉争秀。万里彤云，散飞霙，炉中焰红兽。便须点水傍边，最宜著酉。
又次韵前人见示
陈著（宋代）

世事纷纷乱似丝，放教公道总堪诗。
三年仁政从头去，百里人心是己知。
脉络相关真为国，毫厘不便甚捐肌。
残生何幸身亲见，也拟公堂举寿卮。
赠海陵佘公老人
赵夔（宋代）

为人八十有三岁，游历名山几洞天。
若问老翁何所得，无心学道不求仙。
不求仙，仙自然，
炼气炼形精亦炼，精全神旺合长年。
雪噔
叶茵（宋代）

不记门前路，门前一尺深。
梅花如有语，参透老逋心。
读揭伯彻旧诗轴
欧阳澈（宋代）

剑气光芒射斗牛，剑池风物占清幽。天教间出英雄士，人独推尊翰墨流。

几为诗魔生太瘦，常因清圣肆狂游。高吟逸轴成何事，可惜升平漫白头。
直舍雠理律书呈同舍二首 其一
宋祁（宋代）

旧文新札俨成行，柏熏微开帙气香。天下书多殊未见，颜生应笑下雌黄。
寄吴梦鹤
杜北山（宋代）

怜君如泛梗，漂泊竟何之。
经岁无来信，还家是几时。
秋高鸿过少，地冷菊开迟。
屡夕寒灯下，秋吟只自知。
游浮邱呈赵太史
黎民怀（明代）

丝纶池上凤毛稀，漫向朱明启石扉。雾隐瑶台仙掌接，风传珠树紫鸾飞。

青尊萧瑟迎秋气，彩笔凭陵对落晖。莫道周南留滞久，受釐今已忆皇闱。
南轩
陆游（宋代）

今年秋早凉，七月已萧然。
南轩修竹下，枕簟终日眠。
时将半残梦，听此欲断蝉。
推枕起太息，四序忽已迁。
功名堕渺莽，衰疾方沈绵。
新月独多情，窥窗澹娟娟。
饮鲍云瑞庄居
石珝（明代）

城柳初尽处，薄蔼开空明。
潦降古洲出，千里关寸情。
断岸带芳草，远树啼残莺。
钓艇日往还，或有羊裘生。
下马对尊斝，故人相与倾。
坐久出歌舞，柔风濯长缨。
落霞酣野色，吟蛩战秋声。
长恐西日下，衢路立屏营。
上巳日雁叉阻风呈宋彦起一首
王阮（宋代）

往来定是一年一，时节长逢三月三。
天气未佳宜且住，树犹如此我何堪。
花飞与客浑无与，酒好招人只自惭。
安得惠风和畅景，与君方櫂看淮南。
次韵叔父俗罢
苏过（宋代）

黄门昔万机，下士勤握沐。今已与世疏，雅志追沂浴。

丹田有宿火，如比阳来复。辘轳自转水，离坎俱实腹。

谪居使事乏，惟喜薪水足。时濯西风尘，一寓归鸿目。

勿惊髀肉少，衣褐真怀玉。明镜虽无垢，新苗良待沃。

雨馀餐岩岫，露重膏松竹。更观云入山，心与境同熟。

珍重耆城言，妙解何须读。洁香非外求，清净常返瞩。

物初信可游，傥来非所卜。益师庄叟言，养生贵缘督。
和紫金庵晓上人韵
唐文凤（明代）

高僧结茆住空山，悬栈绝磴愁跻攀。苦心鍊行息百虑，能悟幻跻如是观。

人间但觉岁月速，物外始识天地宽。清香馥郁皆薝卜，密影摇曳惟旃檀。

黑虎听经伏层石，苍龙护法循危栏。定学隐峰飞杖锡，何须子晋骑凤鸾。

佛灯媚夜燃云暖，衲衣生藓侵肌寒。半生枯坐骨格瘦，几度谈空舌本乾。

风光模写入眼底，才思紬绎抽毫端。竹床秋爽卧不醒，石室日高吟未安。

而今羡子兴潇散，十年离乱良可叹。城郭烟埃惊满眼，生民杀戮痛刻肝。

嗟予苦被忧患缚，何由握手博一欢。常思远公约元亮，结盟何事攒眉难。

他时西林作三笑，双凫定许凌风翰。
雨霁怀进醇老
郭祥正（宋代）

宿雨洗林扃，开窗晓色清。池深鱼竞跃，花落鸟频惊。

结友论三益，营居共一城。风骚真有意，世事久无情。
送方叔二首
姜特立（宋代）

海鸾天外绝虞罗，偶尔来游涧谷陈。
世上稻粱留不得，翩然还恋玉山禾。
术士余云谷求诗和永国韵
李曾伯（宋代）

心悟玄机妙不传，家虽谷口近平泉。
且谈方外山林乐，休诧人间将相权。
世事何如难逆睹，吾生已矣莫多缠。
未能免俗聊相问，更活耕桑得几年。
河边晓行
屠绅（清代）

客路浑无定，河流不肯平。堤风乘浪峭，海月照沙明。

地险何年凿，羁愁一夕生。故园千里道，空听铎铃声。
和延州庞龙图见寄
宋祁（宋代）

交戟多年著皂衣，乞州初逐阮咸麾。
惊残鸟翮虚弓笑，倾尽葵咸白日知。
宿莽骚人传丽赋，女萝山鬼赛丛祠。
自惭念旧殊非计，正是朋游掉臂时。
金丹诗四十八首 其三十一
张继先（宋代）

少年何事学诗书，争似求真保玉壶。更不劳神游赤水，只知存性养玄珠。

鼎中日月何人有，炉内丹砂世所无。人笑此中多寂寞，此中寂寞与人殊。
钓砚候舟
刘学箕（宋代）

可以赋新诗，江清钓石矶。
船移山势动，滩急岸形飞。
云日林红薄，晴烟野翠微。
长歌渔父句，世事付蓑衣。
与关兰仲索兰花
岑徵（明代）

频年俱旅食，三径已全荒。近有林园兴，移君九畹香。

昔曾游楚地，结佩采秋霜。我本离忧客，沅湘意不忘。
谢生幼陶鼎镕临行属画梅并集玄晖语为四绝句 其二
曹家达（清代）

江陲得清赏，良辰竟何许。香风蕊上发，春心澹容与。
汤惠院以五言定交用韵以谢
胡仲弓（宋代）

阿邕才识面，转盼便回春。
药笼还君富，诗囊笑我贫。
学遵东鲁训，句逼晚唐人。
五字论交意，吟边忆李频。
次韵杜安行嘉陵春日书事十首
郭印（宋代）

谁念疲民瘠，空令战士肥。
羽书传警急，花院锁芳菲。
冠屦将身误，山林与愿违。
两途俱不遂，衰鬓绿毛稀。
山居杂诗九十首
曹勋（宋代）

休退居远邑，顿喜人事疏。
饭箩自不足，日记无可书。
惟对楮先生，复接松大夫。
溪友留白鱼，鼾睡惊长须。
秋雨中赠元九
白居易（唐代）

不堪红叶青苔地，又是凉风暮雨天。
莫怪独吟秋思苦，比君校近二毛年。
秋夜
陆游（宋代）

老觉人间岁月遒，愔愔窗户一灯幽。
读书已废虚长夜，护塞无共负盛秋。
病齿何堪食粱肉，残躯惟念制衣裘。
重阳卧看登高侣，满把茱萸只自愁。
春晴将游玉渊践吴季谦待制冯可久武博山行之
岳珂（宋代）

康庐三万丈，下有神龙渊。
旁联玉井并，仰溯银河连。
层崖积冰雪，断岸藏风烟。
崔隤五老峰，迸泻三峡泉。
鲸鲵碎紫雾，螮蝀开青天。
脉疑海眼近，寒入山骨坚。
涧草摇秋晖，谷花发春妍。
其间地布金，到处题标璇。
大哉象教尊，俨若螺髻仙。
巍巍南宗柏，湛湛西方莲。
总持包万法，卓荦栖群贤。
慈心鬼神仰，显迹今古传。
远令千圣境，容此一席颛。
我昔宿命通，曾结它生缘。
尝闻祖师隐，上应帝释躔。
清宵珠石陨，白浪星湖边。
至今澎湃中，常欲光景燃。
当时初卓锡，如昔睨采椽。
浮云常抗志，立雪思比肩。
壮怀凌九叠，浩气涌百川。
山水为高深，志节争后先。
永言萦俗累，兹游经几年。
犹想谢公屐，同整刘琨鞭。
桥梁识昨经，岁月惊旧镌。
盍簪有耆硕，授馆许款延。
牛耳盟屡寒，马头月方圆。
便思供糗餈，更拟焚兰荃。
先寻遗民盟，吹迹绣佛禅。
策杖挂钱去，拂石看山眠。
归来庐山南，三士同陶然。
题张大丞明园亭
程俱（宋代）

京华真陆海，声利之所阛。向来山林士，往往去不还。

濡足未肯山，没身何足叹。张侯翰林客，金龟著朝班。

生平用一指，谈笑起废残。纷纷多卢子，名誉莫敢攀。

五十未云老，幡然归故山。归来谢奔走，治此五亩园。

养树如养生，斤斧不浪干。医花如医疾，察标见其源。

上有十围木，蓊然午阴宽。下有百步荷，红鲜映清澜。

爽气日多佳，西山挂檐端。安能九衢内，髀肉磨鞯鞍。

我今坐奇穷，进退坎井间。违己恨纡辔，长饥思抱关。

当时彭泽令，四壁唯瓢箪。折腰未为辱，径去曾无难。

而我亦何者，栖栖犹强颜。
次韵□丞兄闻丁卯十一月三日朝报
魏了翁（宋代）

傥来得丧本无关，或为鸿毛加太山。
纵昔尹鼯宁有损，及今投太枉为奸。
为私界分分明甚，狂圣途程念虑间。
初学粗知真富贵，从今克复原睎颜。
顾恺之秋江晴嶂图二首 其二
邓文原（元代）

静日携筇溪水头，何如风景鄣图收。与君相对坐不语，祇领千林万壑秋。
颜惠詹事即孤侄舅氏谪官黔巫舟中相遇怆然有寄
郑谷（唐代）

犹子在天末，念渠怀渭阳。巴山偶会遇，江浦共悲凉。

谪宦君何远，穷游我自强。瘴村三月暮，雨熟野梅黄。
狮子峰
钱闻诗（宋代）

文殊心死冷如灰，何日乘骑下宝台。
自得雄名威万古，更无一兽下山来。
小重山
薛昭蕴（唐代）

春到长门春草青，玉阶华露滴、月胧明。

东风吹断紫箫声，宫漏促、帘外晓啼莺¤

愁极梦难成，红妆流宿泪、不胜情。手挪裙带绕花行，

思君切、罗幌暗尘生。

秋到长门秋草黄，画梁双燕去、出宫墙。

玉箫无复理霓裳，金蝉坠、鸾镜掩休妆¤

忆昔在昭阳，舞衣红绶带、绣鸳鸯。至今犹惹御炉香，

魂梦断、愁听漏更长。
胡蝶儿
张泌（唐代）

胡蝶儿，晚春时。阿娇初著淡黄衣，倚窗学画伊。

还似花间见，双双对对飞。无端和泪拭燕脂，惹教双翅垂。
题宴坐石
石端诚（宋代）

飞流喷雪散层岩，瓴水无时泻屋檐。客梦夜回疑是雨，起看窗户有明蟾。
留前人度夏方回南都
赵抃（宋代）

宫师弥寿降尊时，顿觉光华满郡扉。况属炎晖初可畏，未逢秋爽莫言归。

山堂酒嫩浮红蚁，石缝茶新碾翠旂。有美望湖风四面，尚留挥汗雨沾衣。
瑞鹧鸪
李廷忠（宋代）

洛浦风光烂漫时。千金开宴醉为期。花方着雨犹含笑，蝶不禁寒总是痴。

香腮擎吐浓华艳，不随桃李竞春菲。东君自有回天力，看把花枝带月归。
宿南浔询丘大祐张子静故居尚远因作
沈周（明代）

不见二豪谁与游，髯张入地伴长丘。湖山洵美人何许，生死难忘梦在舟。

诗冢莫寻青草宿，钓矶依旧白蘋秋。清苕百里将双泪，老眼西风独横流。
题鉴止堂
吴芾（宋代）

道人本无俗，肯与世浮沉。
坐对一池水，净观千古心。
月高天宇豁，风静夜堂深。
此意知谁会，泠然抚素琴。
秋日游柯市
张耒（宋代）

柯市渔樵暮，游人落落稀。
肩禾新获野，炷火欲鸣机。
草木经寒雨，川原淡夕晖。
北归吾敢必，身世正多违。
将赴镇过太康县有题
薛能（唐代）

才入东郊便太康，自听何暮岂龚黄。晴村透日桑榆影，

晓露湿秋禾黍香。十万旌旗移巨镇，几多輗軏负孤庄。

时人欲识征东将，看取欃枪落太荒。
平望赠蚊
钱信（唐代）

安得神仙术，试为施康济。使此平望村，如吾江子汇。
行香子·无物思量
明本（元代）

无物思量。万虑皆忘。坐两班、大众禅床。粗衣遮体，粝饭充肠。有一函经，一佛像，一炉香。功课寻常。道行非狂。爱山中、白昼偏长。翠苔岩洞，绿竹山房。有一天风，一天月，一天凉。
偈五十三首 其十四
释克勤（宋代）

粥足饭足，饱柴饱水。庐陵米价高，山前麦熟未。尽乾坤刹海，都高是个自己。

撒放眉毛眼睫间，直得放光动地。不是如来禅，亦非第一义，更说什么衲僧巴鼻。

争如撒手悬崖，去却药忌，且唱个啰啰哩。
朱文公离骚经赞
岳珂（宋代）

伟兹帖上奇瑰兮，羌笔力之有神。
走缄{腾去马加糸}之来神兮，并垂枣而足珍。
从鲤庭而载求兮，得陈亢之异闻。
书三闾之孤忠兮，将争光兮仪邻。
予尝窍寘疑兮，谓意或有在也。
方淳熙之继明兮，德如天其大也。
挈道统而在上兮，固无妒邪之害也。
先生之溯伊濂兮，又非沅湘之派也。
寓物以写兴兮，自前世以固然。
岂先生之适正兮，乃独取于沉渊。
行或过乎中庸兮，虽为法而不可。
其忠君爱国之诚兮，亦不虞乎后日之祸。
彼不学兮，周公仲尼。
知庄士与醇儒兮，或羞称之。
律风雅之末流兮，若未免于或变。
使交有所发兮，亦足以迪天性民彝之善。
以今日之书兮，固非出于感时。
则异时之集注兮，亦何病乎俗人之悕。
原屈原之心兮，宗国之楚。
作春秋兮，固安在乎黜周而王鲁。
先儒之心兮，百圣之矩。
藏此帖兮，昭于今古。
秋日
吴锡畴（宋代）

西风吹雨故将寒，斗室盘旋宇宙宽。
芦已成花衰鬓白，枫犹染叶醉容丹。
人间岁月几羊胛，身外勋名一鼠肝。
领略秋光无限意，东篱閒掇落英餐。
无题
陈杰（宋代）

口语甘时心犹异，中边甜处味方宜。
诗情合荐东坡老，惭愧当年蜜荔枝。
人寿至耄期
陆游（宋代）

人寿至耄期，如位至王公；非以德将之，往往不克终。
非必皆大恶，过取固多凶。
吾今垂九十，追逐群众中。
筋骸胜拜起，耳目未盲聋。
强健天所借，正与富贵同。
一念媿屋漏，一言诳孩童，老无朋友规，日夜勤自攻。
庆春时 用晏小山韵
朱祖谋（清代）

黄昏过后，心头眼底，一味清寒。前欢记否，衣香絮点，春影小长干。

吴歈听断，催拍谁点弓弯。雕栊近底，娟娟冻月，还当翠眉看。
闲适吟
邵雍（宋代）

南窗睡起望春山，山在霏微烟霭间。
千里难逃两眼净，百年未见一人闲。
情如落絮无高下，心似游丝自往还。
又恐幽禽知此意，故来枝上语绵蛮。
宝瑞臣属题旸台探杏图
郑孝胥（清代）

秀峰杏林不自保，年年作花饷诸老。过眼承平非我春，祇恐诗情被花恼。

写取风光几度吟，寻花莫惜入山深。游踪岁月须勤记，聊慰空山槁饿心。
游金山
潘景良（宋代）

嵌岩穹窿，屹立乎江中。
崩湍下瞰不见底，巨石崛出高摩空。
混沌破来到今几万岁，雄奇秀丽胡为乎此山兮夕钟。
长江西来一万里，当空削出金芙蓉。
上有金仙居，下有冯夷宫。
宝坊栉比列霄汉，塔影倒置惊鱼龙。
有时洪钟咽烟响，潮音属和驱群聋。
鸟飞竟力不得到，我尝拿舟一抵其云峰。
摄衣步楼阁，矫首观无穷。
齐州九点落眼底，岷峨西望沧溟蒙。
忽闻长风破巨浪，芥蒂一洗平生胸。
山僧喜殊常，握手何从容。
杯擎陆羽水，茶泛玉川风。
鹤庵散仙，恒斋老翁，
把臂大笑声融融。天风吹袂欲轻举，
白云缥缈将何从。不知海外之三山，
群仙之乐与此将异而或同。迄今别去五六载，
我舟又复来掀篷。山灵偃蹇我倨傲，
尘怀汩没不得追前踪。风帆一笑金山过，
山头日落飞冥鸿。
晚秋集晏太尉西园
宋祁（宋代）

造适衔杯醑，情来念物华。
乔柯寒自籁，荒菊晚犹花。
滚滚飘谈麈，焞焞下日车。
归驺侵暝鼓，无复避堤沙。
挽何忠节和何太守澄韵
倪谦（明代）

硕德长材素有馀，豺狼宁意与同居。苌弘不化千年血，苏武空同万里书。

义重丘山惟自守，光争日月许谁如。皇家锦诰褒忠节，奕奕双桓在故闾。
颂古四十四首
释师范（宋代）

贼火相逢恰五更，见成赃物不须争。
暗中多少都分了，天晓依前各自行。
次韵蒲左丞游虎丘十首
朱长文（宋代）

海涌当年有旧山，吴王侈葬倚层峦。
谁知国破丘陵在，兄弟幽居属二难。
塞上曲
傅作楫（清代）

雁度金河水，风生玉塞秋。误人成白首，还说未封侯。
题襄阳拍手图
黄复圭（元代）

爱酒山翁倒接䍦，花间日日醉如泥。只今池馆风流在，不见拦街拍手儿。
四时般若 其三
释法泰（宋代）

飘飘黄叶坠幽庭，万里无云宇宙清。飒飒凉飙生户外，韶阳三句转分明。
山居杂诗九十首
曹勋（宋代）

从昔漫浪心，家居意不适。
晨圾香火余，饭了办游历。
或访僧掇斋，或隐者对奕。
归来任侵灯，龙吟喷霜笛。
晋阳三月未有春色
司马光（宋代）

天心均煦妪，物态异芬芳。
上国花应烂，边城柳未黄。
清明空改火，元已漫浮觞。
仍说秋寒早，年年八月霜。
牡丹百咏 其二十九
张淮（明代）

芳兰气味海棠神，并作庭前锦样真。风叶似来遗佩女，露腮如遇泣珠人。

数枝宿艳欺山日，百岁浮生栖草尘。正是及辰君不赏，莫教春去却怀春。
古意
周行己（宋代）

南山有玄豹，七日不下食。欲泽雨露洁，成彼文章饰。

皮成为身菑，不如生羽翼。只愁羽翼成，复遭罗且弋。
客有剧谈三教同异者折之用韵
庞嵩（明代）

阖辟乾坤阴复晴，动根原向静中生。腔含一掬诸天阔，印落千川孤月明。

掌上指南应有准，耳边诐说更谁撄。问津拟欲乘槎去，共浣银河一派清。
颂古八首
释师一（宋代）

十八佳人美态娇，绣衣轻整暗香飘。
抬身花圃徐徐立，引得黄莺下柳条。
送杨明叔上舍归蜀
陈起（宋代）

东书西向溯波行，霜冷风凄定几程。客枕夜长熊入梦，故园春到燕来迎。

丈人山上芝堪友，西子湖边柳结情。回首尧天乡月皎，对床那不忆难兄。
次韵叔父所居六首 其四
苏过（宋代）

户外从罗雀，空阶放草长。大鸡俄独立，众卉已难藏。

意气矜全盛，萎蕤悯欲僵。伶俜蜂与蝶，未免叹唇亡。
题金陵杂兴诗后十八首
李琏（宋代）

司马家儿持酒杯，天星下吸亦佳哉。
恨渠不便傚牛饮，那得孟津师旅来。
送文兆上人南归
魏野（宋代）

自由由独自，谁滞复谁催。
住笑云无定，归嫌水不回。
瓶惟添瀑布，杖祇卓莓苔。
如此真行脚。馀堪我静咍。
句
白居易（唐代）

碧浪金波三五初，秋风计会似空虚。
木棉花
方国骅（明代）

不材容得老天年，寒食丹砂木末燃。汉主堠亭情独远，隋宫春树色同鲜。

残红似照崆峒火，野血疑啼建业鹃。惟有刺桐共开落，城南上巳句谁传。
颂古三十二首 其二十八
释明辩（宋代）

微酸梅子始生仁，莺老花残迹已陈。一夜南风移斗柄，明朝烟柳不关春。
送赵宪御史赴江西三绝
苏籀（宋代）

贾生纂著五十八，元叹风规自伯喈。
贪吏革心宽贬坐，顽甿耒耜不椎埋。
凄其岁晚不胜乡国坟墓之情再得四篇赠宗之毋以示他人也 其一
敖陶孙（宋代）

邻曲竟还往，岁除当馈分。作我淡生活，小龙破密云。

天机亦良勤，错综合瘁芬。松柏青始独，苕华黄已芸。
踏莎行·嵩峤云高
韩绛（宋代）

嵩峤云高，洛川波暖。举头乔木森无断。□□□雨绝风尘，小桥频过春渠满。□□离宫，□棱斗焕。万家罗绮多游伴。□□□□自风□，□□是处喧弦管。
乙夜纳凉
陆游（宋代）

幽人新制葛衣成，二寸藤冠觉发轻。
净扫中庭延月色，缓拖拄杖听蝉声。
微凉便欲疏纨扇，小醉何妨倒玉罂。
八尺风漪真美睡，故应高枕到窗明。
临顿里十首 其二
高启（明代）

应爱山斋好，秋风不卷茅。凿渠侵蚁穴，移树带禽巢。

人世真浮梗，吾生岂系匏。不逢皮从事，谁结岁寒交。
细雨
李商隐（唐代）

帷飘白玉堂，簟卷碧牙床。
楚女当时意，萧萧发彩凉。
金陵杂兴二百首
苏泂（宋代）

兵机将略总如神，儒术仍参席上珍。
补得国风成百咏，不妨幕府有诗人。
哭赵别驾子野
释居简（宋代）

年高唐进士，官小魏诸王。落落青云步，朣朣古锦囊。

笔随文冢瘗，剑返虎丘藏。分得闲风月，湖山不掩光。
三清山
吴沆（宋代）

选胜园林兴未阑，拿舟飞出小溪湾。
光摇一碧回环水，翠挹三清远近山。
似惜雨晴天恰好，真忘名利日长闲。
松筠不锁神仙境，携得烟霞满袖还。
青玉案·式之约社园看桃花
夏孙桐（清代）

看花伴侣今存几。又佳约、春游始。池上小桃浑解事。

含烟如笑，弄晴如醉，不放春光逝。

洛阳剩得名园记。世外桃源漫相拟。珍重落花时节未。

半阑残照，一湾流水，消息东风里。
横吹曲辞。出关
魏徵（唐代）

中原还逐鹿，投笔事戎轩。纵横计不就，慷慨志犹存。

策杖谒天子，驱马出关门。请缨羁南越，凭轼下东藩。

郁纡陟高岫，出没望平原。古木吟寒鸟，空山啼夜猿。

既伤千里目，还惊九折魂。岂不惮艰险，深怀国士恩。

季布无二诺，侯嬴重一言。人生感意气，功名谁复论。
泊冷水浦
杨万里（宋代）

前夕放船湘口步，约到衔州来日午。
五程一减作三程，谢渠江涨半篙清。
今日雨来三四五，又闭疏篷听暮雨。
长年商量泊船所，雨外青山更青处。
兰
朱熹（宋代）

谩种秋兰四五茎，疏帘底事太关情。
可能不作凉风计，护得幽兰到晚清。
句
吕昌明（宋代）

岂惟藏两蜀，亦自限三巴。
哭陈丞相
郑钺（宋代）

大厦将倾一木支，登陴恸哭志难移。
螳螂怒臂当车日，精卫衔沙塞海时。
梦里忽惊元主朔，军中犹卓宋家旗。
孤臣万死原无恨，独怪山翁总不知。
修西方十二时 其五
道镜　善导（唐代）

正南午，想念吾师如目睹。无边业障自然消，岂要云为枉辛苦。
西征别儿子梦连
谢济世（清代）

九门何皇皇，家家度岁忙。我亦侵星起，辞家赴沙场。

大儿甫八龄，失母依我旁。见我荷戈戟，长跪牵我裳。

儿愿随爷去，辛苦共爷尝。拭泪摩儿顶，我儿何不量。

迢迢征戍地，道里六千强。地远天亦别，夏月飞秋霜。

并死有何益，不如返故乡。故乡先垄在，种柏已成行。

汝归山有主，庶免樵斤戕。故乡祖母在，闻信知断肠。

见汝如见我，稍慰门闾望。故乡遗经在，牙签贮青箱。

趋庭谁课汝，汝自延书香。故乡先业在，草宅成荒庄。

学书恐误汝，汝好事农桑。上以供正赋，下以奉高堂。

酒酿三吴白，鸡畜九江黄。圣主哲且仁，暂戍非久长。

东归傥有信，为我洁壶觞。
午憩僧房
严粲（宋代）

黄尘吹不到禅房，窗纸风翻叶叶凉。触热行来牵昼梦，孤蓬听雨下潇湘。
荷花
白玉蟾（宋代）

小桥划水剪荷花，两岸西风晕晚霞。
恍似瑶池初宴罢，万妃醉脸沁铅华。
题张济之胜览轩
房皞（元代）

谁言山色可忘忧，谁道澄江销客愁？试倚阑干西北望，浮云依旧暗神州。
寄建康老友
赵庚夫（宋代）

朋旧多随秋叶风，与君心赏向来同。
十年相忆头先白，万里重分途更穷。
莼菜虽堪夸洛下，酒樽终是忆江东。
自从学道全无梦，直待亲逢紫陌中。
张曲江庙次韵
伦以谅（明代）

一从九鹤归天上，惆怅人间只古祠。断碣藓苔封往迹，空庭松柏见遐姿。

宝炉山在香烟合，金鉴函空夜月欹。荐罢藻蘋秋日暮，寒潮孤棹去迟迟。
雨夜读书
陆游（宋代）

农家冬少事，无地肆吾勤。
急雨生新健，陈编寄一欣。
高风感莘渭，善治仰华勋。
老死今朝夕，何由诵所闻？
孟子·仁者无敌
陈普（宋代）

仁人所在人心萃，鱼爵丛渊固自归。
天命到头还不外，东征西怨岂容违。
秋宵书事寄吴凭处士
皎然（唐代）

真性在方丈，寂寥无四邻。秋天月色正，清夜道心真。

大梦观前事，浮名悟此身。不知庭树意，荣落感何人。
哀鲁国宣靖曾公三首 其三
刘摰（宋代）

不慭天何理，云亡国所嗟。还应骑列宿，但说去流沙。

清庙陪烝享，鸿枢见世家。悲风溱洧路，哀咽满箫笳。
送江陵黎少府
岑参（唐代）

悔系腰间绶，翻为膝下愁。那堪汉水远，更值楚山秋。

新橘香官舍，征帆拂县楼。王城不敢住，岂是爱荆州。
檃栝东坡鉼笙诗序
杨万里（宋代）

饯饮东坡月三更，中觞忽闻笙箫声。
杳杳若在云霄间，抑扬往箫中八音。
徐而察之出双鉼，水火相得自啸吟。
食顷乃已不可寻，坐客惊叹得未曾。
遣愁
杜甫（唐代）

养拙蓬为户，茫茫何所开。江通神女馆，地隔望乡台。

渐惜容颜老，无由弟妹来。兵戈与人事，回首一悲哀。
峡路山行即事十首 其七
袁说友（宋代）

鼙鼓鸣山绿叶摇，繁声嚣杂漫终朝。不如涧下一杯水，沃起行人心肺焦。
奉和籀书周大士十首 其十
释古义（明代）

白云横谷口，暮鸟不知还。树影侵阶绿，苔钱点石斑。

扶筇过竹院，倦眼厌尘寰。莫负片鳞月，何时更入山。
理欲
丘葵（宋代）

理欲分明有两途，何为捷径世争趋。
岂愁今古无化论，长恨乾坤有腐儒。
甘与徂为鬼怪，肯犹介甫接浮图。
从来逆迪分凶吉，於穆昭昭不可诬。
缦老得旧牙章文曰督师辅臣史可法章约同人共赋
张文虎（清代）

碧血丹心焕大名，词人怀古首同倾。一隅孤立空衔在，四镇纷同将令轻。

龙种清狂非日角，鸿沟飞渡况天兵。莫将成败凭苛论，此亦文山玉带生。
海门
华镇（宋代）

海陵东去尽东隅，桑柘田闾间碧芦。北障海涛除斥卤，南分江水溉膏腴。

人羞投牒论长短，俗喜乘航贸有无。林下每逢垂白叟，自言不识被追呼。
行圃二首
杨万里（宋代）

澹天薄日倦春游，苍桧丛篁引迳幽。
忽有小风人未觉，荠花无数总摇头。
迓回庵谯卿持节东浙
释居简（宋代）

廷尉天下平，轩轾论锱铢。时称无冤民，传载西京于。

旧史读至此，遗恨辄有馀。元康神爵间，赵盖靡其躯。

陵迟至五凤，继以韩杨诛。孝宣不足道，定国其争乎。

不得言则去，何苦但嗫嚅。大哉平恕心，至是果有诸。

公乎开禧末，定见了万殊。大本固易拔，滋蔓非难图。

在辟疑惟轻，寸田斋以虚。触藩岂无羝，漏网固有鱼。

执中事宽大，吹春苏槁枯。近者获自新，远者免自洿。

至仁不胜用，盛德多阴储。一节雄东藩，六月驰轺车。

歌谣沸先声，弩矢观前驱。清风方泠然，列城斯凛如。

民物破郁陶，云翳亦展舒。敛此一道惠，归为商鼎需。
登平崧阁右崧亭作
文彦博（宋代）

不较平崧与右崧，大都亭阁尽穹崇。
太行太室当前后，俱是山家入望中。
别曹秋岳夫子十稔偶于晋阳拜晤感而有赋
郭棻（清代）

左官次第买归航，回首青门已十霜。玄鸟尚留龙马塞，逐臣敢十芰荷裳。

且将世事浮桑落，况有文词动柏梁。为忆髫年环绛帐，几何双鬓已苍苍。
赋意未畅复拾前韵之余者作广坐隐辞
戴表元（宋代）

我作坐隐辞，客来问我坐隐方。
开门进客还复坐，为客历落言其详。
隐朝市，我不能冲尘冒暑走遑遑。
隐江湖，我不能披蓑戴笠操舟航。
隐山林，山林白书行虎狼。
隐田里，田里赤立无资粮。
穷观六合内，投隐几无乡。
是以古来人，失路多猖狂。
或隐伶官侠客，或隐药肆僧房。
或为君平隐卖卜，或称陶朱隐行商。
虽能逃世网，於事未为良。
况我能携一身隐，二亲白发垂高堂。
神仙拔宅古亦有，无翼不得高飞飏。
不然少自屈，归去隐耕桑。
随傭竭作无一夫力，买田筑室又乏千金装。
僮奴揶揄亲友弃，往往人厄非天殃。
悲来俯仰寻隐处，欲亲书册依杯觞。
引酒未一酌，狂风郁律冲肝肠。
读书未一卷，噫呜感慨泪浪浪。
酒能触人生愤激，书能览古知兴亡。
非徒不足充隐具，反缘二物来自伐。
覆杯掩卷且默坐，气定始觉如平常。
因思世上百千事，是非荣辱俱可忘。
杨朱墨翟悲泣两无益，伯夷叔齐浪死埋首阳。
不如随缘委运祗块坐，冥心径往游黄唐。
不论辨，不忧弹射相摧伤。
不还往，不忧风露沾衣裳。
人生衣食分已定，登途役役空自忙。
不见啄木鸟，终朝一饱如不偿。
不见守蓍龟，穷年引息泥中藏。
目前伸屈君莫问，此鸟孰兴龟年长。
坐叹自笑客亦叹，烟□暗室生天光。
和敬禅师茶偈
郑清之（宋代）

饭罢茶来手接时，个中日日是真机。
建溪顾渚君休问，冷暖如鱼只自知。
偈三首
释道昌（宋代）

道不属知，不属不知。
知是妄觉，不知是无记。
若真达不疑之道，碍他铜盘不打老鼠。
所以抽身入，还从屋里来。
报教台凳稳，聊且劝三杯。
兄呼弟唤殷勤处，留得儿孙辨劫灰。
送的藏主归里
梵琦（元代）

日本师僧皆可喜，不惮鲸波千万里。捐躯为法到南方，如此出家今有几。

苦参的是禅家流，密證潜符更奇伟。从来佛祖是生冤，肯认山河为自已。

五千馀卷纸上语，却笑痴蝇钻未已。自家宝藏无一物，尽大地人提不起。

年穷腊尽归去来，东风入律梅花开。
送闵思齐浙东帅府掾
宋无（元代）

南越连闽徼，东瀛贡百蛮。军营威帅阃，记室比官班。

之子称时威，群公誉早攀。诗坛堪白战，幕府政朱颜。

横槊金飙动，谈兵玉帐閒。货通夷舶富，民羡国风还。

夜柝鲸潜海，春旗豹隐山。携琴游有暇，挈榼酒休悭。

将佐知书贵，勋名待诏颁。孟坚词讼作，留照汗青间。
示故人
饶节（宋代）

变化密移何太急，刹那念念一呼吸。八万四千方便门，且道何门不可入。

入不入，晓来微雨芭蕉湿。殷勤更问个中人，门外堂堂相对立。
握金钗 颓髻空楼，伤春抱恨，已不是廷红伫绿时矣。
姚燮（清代）

衾独梦都稀，灯残夜知尽。可怜花病人病。风峭烟凄霜还紧。

眠未妥，起偏慵，妆又困。

帘卷复垂帘，惊心乱红损。不知飘远飘近。搅著杨花去无准。

游燕断，宿鸦空，啼鹃隐。
用明有携酒赏梅之约久而未至复和以督之
胡寅（宋代）

美酒名花并，无情即易忘。
小槽应注瀑，大树欲残妆。
虽则通达道，其如隔缭墙。
寄人惭大庾，求伴愧高阳。
好傍树间醉，时闻盏面午已勤赓唱久，
未睹肆筵长。月下疎映，
风余片片狂。可怜花似雪，
那得酒如湘。梦作瑶林去，
斟浮玉斚光。八仙当避席，
在卉定羞芳。莫待松醪碧，
休寻蜜萼黄。风流贵公子，
火急效原尝。
赠张公洲革处士
李白（唐代）

列子居郑圃，不将众庶分。
革侯遁南浦，常恐楚人闻。
抱瓮灌秋遁，心闲游天云。
每将瓜田叟，耕种汉水濆。
时登张公洲，入兽不乱群。
井无桔槔事，门绝刺绣文。
长揖二千石，远辞百里君。
斯为真隐者，吾党慕清芬。
五粒小松歌
李贺（唐代）

前谢秀才、杜云卿，命予作《五粒小松歌》，予以选书多事，不粒曲辞，经十日，聊道八句，以当命意。

蛇子蛇孙鳞蜿蜿，新香几粒洪崖饭。
绿波浸叶满浓光，细束龙髯铰刀剪。
主人壁上铺州图，主人堂前多俗儒。
月明白露秋泪滴，石笋溪云肯寄书。
次韵答侍读张龙图索阅古堂诗石本
韩琦（宋代）

千年贤迹一堂间，日企英风敢自安。争似公陈无逸义，君王图入殿屏看。
张公生日〈是岁己未初致仕。〉
苏辙（宋代）

少年谈王霸，英气干斗牛。
中年事轩冕，徇世仍多忧。
晚岁探至道，眷眷怀林丘。
今年乞身归，始与夙昔酬。
高秋过生日，真气兹一周。
观心比孤月，视世皆浮沤。
表里一融明，万物不能留。
顾谓憧憧人，斯乐颇曾不。
嗟我本俗士，従公十年游。
谬闻出世语，俯作笼中囚。
俯仰迫忧患，欲去安自由。
问公昔年乐，孰与今日优。
山中许道士，非复长史俦。
腹中生梨枣，结实従今秋。
京口题崇上人山亭
储光羲（唐代）

清旦历香岩，岩径纡复直。花林开宿雾，游目清霄极。

分明窗户中，远近山川色。金沙童子戏，香饭诸天食。

叫叫海鸿声，轩轩江燕翼。寄言清净者，闾阎徒自踣。
临江仙（二月二十二日锦薰阁赏花）
葛胜仲（宋代）

槛外奇葩江外种，娇春未减革呈红。画楼晴日敛云峰。佛香来海岸，蜀锦荐灯笼。

今夜那忧杀风景，酒花来斗妖浓。江梅冷淡避春风。明朝来纵赏，应醉绮罗丛。
诸公载酒贺余休致水村农卿有诗次韵
刘克庄（宋代）

聃书深远绝难窥，止足书中向上机。
但看杖扶博山入，不知扇上曲江归。
年饥方虑沟中瘠，旰食欲令天下肥。
念此令人生内热，溪边赖有涤烦矶。
集唐奉和内兄孙赤城五十自寿元韵十首 其二
瞿士雅（清代）

侯门渐欲似仙家，篱落两三般样花。

红萼紫房皆手植，素琴丹灶是生涯。

闲看秋水心无事，独试新炉自煮茶。

词赋有名堪自负，潘杨亦觉有光华。
亭前荼蘼
黄复圭（元代）

杏园芳草雨霏霏，亟折千秋卷画旗。自过清明多病酒，不知花落到荼蘼。
和陆彦则郊外初夏送客
华镇（宋代）

红英落尽紫荷长，野岸阴阴暗绿杨。过眼芳菲浑似梦，感时情绪直如狂。

江皋有客怀双佩，淮上逢人赋乘黄。顾我越吟方自苦，可堪别曲念江乡。
阁下观竹笋图
孔武仲（宋代）

我家庐山下，绿竹常阴阴。
春雷迸狂箨，万点群玉簪。
别来经岁时，肌肉尘土侵。
欻见此图面，醒然豁烦襟。
方幅藏万里，环以青山岑。
旁飞清泠泉，下有萧洒林。
恍惚如梦到，杖筇听幽禽。
欲投环堵室，浩渺忽难寻。
人生谅自苦，一官泳蹄涔。
摇尾争光华，岂知沧海深。
虞卿炫白璧，季子夸黄金。
贪得以忘我，俱非贤达心。
何如返乡国，坡坞穷差参。
茅檐当天风，时听笙簧音。
雪中夜坐杂咏十首 其三
徐瑞（宋代）

读书声歇茶初熟，古鼎香销诗未成。起唤欧苏索白战，天高海阔不胜情。
晚晴
杨万里（宋代）

日光射雪雪透红，雪光射日日吐虹。
何人铸银作大地，万象都入银光中。
诗翁两眼老病里，爱看晚晴聊仰视。
眼晴空花忽乱起，紫晕一轮三万里。
采桑子 姑苏顾氏席上小鬟
曹溶（明代）

踏歌未晓歌中意，豆蔻初含。豆蔻初含。飞到杨花便不堪。

罗巾欲乞题红句，眉语相探。眉语相探。懊恼檀郎梦已酣。
延寿寺见红药小魏扬州号为醉西施
黄庭坚（宋代）

醉红如堕珥，奈此恼人香。
政尔无言笑，未应吴国亡。